ગત 13મી મેના રોજ બારડોલી નગરપાલિકા દ્વારા સરદાર ટાઉન હોલની પાસે આવેલ ખાડીમાં પાઇપ નાંખતી વખતે ઉપરથી પસાર થઈ રહેલી 11 કેવીની વીજળીની લાઇનમાં ક્રેનનો ભાગ અડી જતાં બે મજૂરોને કરંટ લાગ્યો હતો. જેમાંથી એક મજૂરનું મોત થયું હતું. આ ઘટના ગંભીર હોવા છતાં જે તે સમયે બારડોલી પોલીસે માત્ર અકસ્માત મોતનો ગુનો નોંધી સંતોષ માન્યો હતો. દરમ્યાન મંગળવારના રોજ મૃતકના પિતાએ ફરિયાદ કરતાં કોન્ટ્રાકટર અને નગરપાલિકાના ઈજનેરના પગ તળેથી ધરતી ખસી ગઈ હતી. જો કે આ મામલે કોન્ટ્રાકટર બ્રિજેશ પટેલ અને નગરપાલિકાના જવાબદાર અધિકારીએ બચવા માટે ધમપછાડા શરૂ કરી દીધા હતા અને છેલ્લે કોન્ટ્રાકટરના સુપરવાઇઝર જેનશ પટેલ અને ક્રેન માલિક તેમજ ક્રેન ઓપરેટરના માથે દોષનો ટોપલો નાંખી બંને છટકી ગયા હતા. ઘટના સમયે સ્થળ પર ઉપસ્થિત વીજ કંપનીના અધિકારીઓની ના છતાં કામગીરી શરૂ કરી દેતાં આ ગંભીર બેદરકારી સામે આવી છે. જેમાં સૌથી પહેલા એજન્સી અને પાલિકાના અધિકારી જવાબદાર ગણી શકાય. જ્યાં સુધી આદેશ મળે નહીં ત્યાં સુધી ક્રેન માલિક કે ઓપરેટર તેની કામગીરી શરૂ કરી શકે નહીં. તો કામગીરી શરૂ કારવાનો આદેશ કોણે આપ્યો તે પણ એક મહત્વનો પ્રશ્ન બની ગયો છે. જો કોન્ટ્રાકટર બ્રિજેશ પટેલ અને નગરપાલિકાના અધિકારી સ્થળ પર ગેરહાજર હોય તો તે બાબત ગંભીર તો છે પરંતુ જો તેમની હાજરીમાં કામ શરૂ કરવાની સૂચના આપવામાં આવી હોય તો તે અતિગંભીર બાબત કહી શકાય ત્યારે પોલીસે પણ અન્ય પાસાઓને ધ્યાનમાં રાખી બલીનો બકરો બનાવવામાં આવેલ ત્રણની સાથે સાથે પાલિકા અધિકારી અને કોન્ટ્રાકટર બ્રિજેશ પટેલને મુખ્ય તહોમતદાર ગણી શકાય તેમ છતાં તેમને બાજુએ રાખવામાં આવતા પોલીસની ભૂમિકા પણ શંકાસ્પદ જણાય રહી છે.